Proovitöö pisut suuremaks jõukatsumiseks Muhu mustritega:) Kootud täiesti valede varrastega, mistõttu jäi 8 mustrikorrast alles vaid 4. Juba peale randmeosas tehtud kohandusi tundsin, et asi pole ikka see, kuid kudusin siiski selle paari lõpuni. Samuti venis randmeosa liiga pikaks, kuna mul polnud  lihtsalt oidu, et see lühem kududa. Nii ongi kindad tänapäevaselt pika randmeosaga.  Aga ... juba homme saabub pakk, kus sees õiged, peened vardad. Muster ja lõng on juba välja valitud:)          Ma pole ammu-ammu kudunud kindaid maavillasest. Tõsi, möödunud talvel kandsin mõnuga ema kootud kirikindaid ja käed olid oi kui soojad.                  Kui Jossu nägi ahvatlevalt avatud raamatut ja selle peal sooja kindapaari, sättis kohemaid ennast otsustavalt kaadrisse ja keeldus lahkumast!          Kudusin Elotroi Liisu lõngast. Vardad siis nr 2 ja randmeosale lõin 72 silmust.